ഇന്നത്തെ പത്ത് നവംബര് പത്ത് വരെ മുല്ലപ്പെരിയാറിലെ ജലനിരപ്പ് 139.5 അടിയായി നിലനിര്ത്തണമെന്ന് സുപ്രീംകോടതിയുടെ ഇടക്കാലവിധി. കേരളത്തിന്റെ വാദം ഭാഗീകമായി അംഗീകരിച്ചാണ് ജലനിരപ്പ് 142 അടിയാവാതെ കുറച്ചു നിര്ത്താന് സുപ്രീംകോടതി നിര്ദേശിച്ചത്. മുല്ലപ്പെരിയാറില് ജലനിരപ്പ് 142 അടിയാണെങ്കില് കനത്ത മഴയുണ്ടായാലുള്ള നീരൊഴുക്ക് അണക്കെട്ടിന് താങ്ങാനാവില്ലെന്ന് കേരളം സുപ്രീംകോടതിയില് ചൂണ്ടിക്കാട്ടിയിരുന്നു. 139 അടിക്ക് താഴെ ജലനിരപ്പ് ക്രമീകരിച്ചാല് വലിയ പ്രതിസന്ധിയുണ്ടാവില്ലെന്നും കേരളം സുപ്രീംകോടതിയില് വ്യക്തമാക്കി. ലഹരി ഇടപാടിലെ കള്ളപ്പണം വെളുപ്പിക്കല് കേസില് ബിനീഷ് കോടിയേരിക്ക് ജാമ്യം. അറസ്റ്റിലായി നാളെ ഒരുവര്ഷം പൂര്ത്തിയാകാനിരിക്കവേയാണ് ബിനീഷിന് ജാമ്യം ലഭിച്ചിരിക്കുന്നത്. കര്ണാടക ഹൈക്കോടതിയാണ് ഉപാധികളോടെ ജാമ്യം അനുവദിച്ചത്. എന്സിബി സമര്പ്പിച്ച കുറ്റപത്രത്തില് ബിനീഷ് കോടിയേരിയെ പ്രതി ചേര്ത്തിരുന്നില്ല. ഇത് ചൂണ്ടിക്കാട്ടിയാണ് ബിനീഷിന് വേണ്ടി ഹാജരായ സുപ്രീംകോടതിയിലെ മുതിര്ന്ന അഭിഭാഷകന് ഗുരു കൃഷ്ണകുമാര് വാദം ഉന്നയിച്ചത്. എന്സിബി പ്രതി ചേര്ക്കാത്തതുകൊണ്ട് എന്ഫോഴ്സ്മെന്റിന്റെ കേസ് നിലനില്ക്കില്ലെന്നായിരുന്നു വാദം. ഡിവൈഎഫ്ഐ അഖിലേന്ത്യ അധ്യക്ഷന്റെ ചുമതല എ.എ.റഹീമിന് നല്കും. ദില്ലിയില് ചേര്ന്ന ഡിവൈഎഫ്ഐ കേന്ദ്രകമ്മിറ്റിയിലാണ് ഇതുമായി ബന്ധപ്പെട്ട തീരുമാനമുണ്ടായത്. ഇതു സംബന്ധിച്ച ഔദ്യോഗിക പ്രഖ്യാപനം വൈകിട്ടോടെയുണ്ടാവും. താത്കാലിക ചുമതലയാണ് ഇപ്പോള് റഹീമിന് നല്കുന്നതെങ്കിലും ഡിവൈഎഫ്ഐയുടെ അടുത്ത സമ്മേളനത്തില് റഹീം നേരിട്ട് അധ്യക്ഷനാവാണ് സാധ്യത. ഇന്നലെ ദില്ലിയില് ചേര്ന്ന ഫ്രാക്ഷന് യോഗത്തില് റഹീമിന് ചുമതല നല്കുന്നത് സംബന്ധിച്ച് ധാരണയായിരുന്നു. പേരൂര്ക്കടയില് കുഞ്ഞിനെ ദത്ത് നല്കിയ സംഭവത്തില് നവംബര് രണ്ടിന് കോടതി വിധി പറയും. പ്രതികള്ക്ക് മുന്കൂര് ജാമ്യം നല്കരുതെന്നാണ് സര്ക്കാര് വാദം. പ്രതികളെ കസ്റ്റഡിയില് ചോദ്യം ചെയ്യേണ്ടത് ആവശ്യമെന്ന് പ്രോസിക്യൂഷന് കോടതിയെ അറിയിച്ചു. അമ്മ നാട് നീളെ കുഞ്ഞിനെ തേടി അലഞ്ഞത് കോടതി പരിഗണിക്കണമെന്നും പ്രോസിക്യൂഷന് കോടതിയില് ചൂണ്ടിക്കാട്ടി. സംസ്ഥാനത്ത് നാളെ കനത്ത മഴയ്ക്ക് സാധ്യത. ആറ് ജില്ലകളില് നാളെ ഓറഞ്ച് അലര്ട്ട് പ്രഖ്യാപിച്ചു. തിരുവനന്തപുരം, കൊല്ലം, പത്തനംതിട്ട, ആലപ്പുഴ, കോട്ടയം, ഇടുക്കി ജില്ലകളിലാണ് നാളെ ഓറഞ്ച് അലര്ട്ട്. ഇന്ന് കണ്ണൂരും കാസര്കോടും ഒഴികെയുള്ള 12 ജില്ലകളില് യെല്ലോ അലര്ട്ട് പ്രഖ്യാപിച്ചിട്ടുണ്ട്. ബംഗാള് ഉള്ക്കടലിലെ ന്യൂനമര്ദ്ദം അടുത്ത 48 മണിക്കൂറിനുള്ളില് തെക്കന് കേരളത്തിന് സമീപത്ത് കൂടി സഞ്ചരിക്കാന് സധ്യതയുണ്ടെന്നാണ് കാലാവസ്ഥാ നിരീക്ഷണ കേന്ദ്രത്തിന്റെ വിലയിരുത്തല്. പന്തീരാങ്കാവ് യുഎപിഎ കേസില് ത്വാഹ ഫസലിന് ജാമ്യം ലഭിച്ചതില് പ്രതികരണവുമായി ത്വാഹയുടെ അമ്മ ജമീല. കോടതിവിധിയില് സന്തോഷമുണ്ടെന്നും നീതി ലഭിച്ചെന്നും ജമീല പറഞ്ഞു. മകന്റെ രണ്ടുവര്ഷത്തെ പഠനം മുടങ്ങി. പഠനത്തിന് ആവശ്യമായ അനുമതികള് കോടതിയില് നിന്ന് ലഭിച്ചിരുന്നു. എന്നാല് അതിനാവശ്യമായ സൌകര്യങ്ങള് ജയിലില് നിന്ന് കിട്ടിയില്ല. കൂടെ നിന്ന എല്ലാവരോടും നന്ദി പറയുന്നതായും ജമീല പറഞ്ഞു. ത്വാഹയ്ക്ക് ജാമ്യം ലഭിച്ചതില് സന്തോഷമെന്ന് കേസിലെ മറ്റൊരു പ്രതിയായ അലന് ഷുഹൈബിന്റെ പിതാവ് മുഹമ്മദ് ഷുഹൈബ് പറഞ്ഞു. കേരള പൊലീസിനുള്ള തിരിച്ചടിയാണ് വിധിയെന്നും മുഹമ്മദ് ഷുഹൈബ് പറഞ്ഞു. സുപ്രീംകോടതി ജസ്റ്റിസ് അജയ് റസ്തോഗി അദ്ധ്യക്ഷനായ ബെഞ്ചാണ് കേസില് വിധി പറഞ്ഞത്. പഞ്ചാബിലെ അമൃത്സറില് ഇന്ത്യപാക് അതിര്ത്തിക്ക് സമീപം ഡ്രോണ് കണ്ടെത്തി. അജ്നല പൊലീസ് സ്റ്റേഷന് പരിധിക്കുള്ളിലാണ് ഡ്രോണ് സാന്നിദ്ധ്യം കണ്ടെത്തിയത്. ബിഎസ്എഫ് ഉദ്യോഗസ്ഥര് ഡ്രോണിന് നേരെ വെടിയുതിര്ത്തതോടെ അതിര്ത്തി കടന്ന് ഡ്രോണ് അതിര്ത്തി കടന്ന് പാകിസ്താന് ഭാഗത്തേക്ക് പോയി. ഇന്ത്യന് ഭാഗത്തേക്ക് ആയുധങ്ങളോ മറ്റോ കടത്താന് ഡ്രോണ് ഉപയോഗിച്ചതായി സംശയിക്കുന്നതായി സുരക്ഷസേന അറിയിച്ചു. കര്ണാടകയില് സ്കൂളള് വിദ്യാര്ത്ഥികള്ക്ക് കൂട്ടത്തോടെ കൊവിഡ്. കുടക് ജില്ലയിലെ ഒരു റസിഡന്ഷ്യല് സ്കൂളിലാണ് 32 കുട്ടികള്ക്ക് രോഗം സ്ഥിരീകരിച്ചത്. ജീവനക്കാരില് ഒരാളും പോസിറ്റീവായി. ഇവര് ജില്ലാ ആശുപത്രിയില് ചികിത്സയിലാണ്. മടിക്കേരിയിലെ ജവഹര് നവോദയ വിദ്യാലയത്തിലാണ് സംഭവം. വിദ്യാര്ത്ഥികളെ ഒരാഴ്ച മുമ്ബ് കൊവിഡ് പരിശോധനയ്ക്ക് വിധേയരാക്കിയിരുന്നു. ഇതില് 10 പെണ്കുട്ടികളും 22 ആണ്കുട്ടികളും പോസിറ്റീവായി. വിദ്യാര്ത്ഥികളില് 22 പേര്ക്ക് രോഗലക്ഷണങ്ങളൊന്നുമില്ലായിരുന്നു. വര്ണവെറിക്കെതിരായ പ്രതിഷേധത്തില് പങ്കെടുക്കാന് വിസമ്മതിച്ച സംഭവത്തില് മാപ്പ് ചോദിച്ച് ദക്ഷിണാഫ്രിക്കന് വിക്കറ്റ് കീപ്പര് ബാറ്റര് ക്വിന്റണ് ഡികോക്ക്. വിഷയത്തില് സഹതാരങ്ങളോടും ആരാധകരോടും മാപ്പ് ചോദിച്ച ഡികോക്ക് വംശീയവാദി എന്ന് തന്നെ വിളിക്കരുതെന്ന് അഭ്യര്ത്ഥിക്കുകയും ചെയ്തു. വാര്ത്താകുറിപ്പിലൂടെയാണ് ഡികോക്കിന്റെ മാപ്പപേക്ഷ. ഇന്ത്യന് ക്രിക്കറ്റ് ടീമിന്റെ മുന് പരിശീലകന് ഗാരി കേര്സ്റ്റണ് പാകിസ്താന് പരിശീലക സ്ഥാനത്തേക്കെന്ന് റിപ്പോര്ട്ടുകള്. മുഴുവന് സമയ പരിശീലകനായി കേര്സ്റ്റനെ എത്തിക്കാന് പിസിബി ശ്രമിക്കുന്നു എന്നാണ് സൂചന. ഇന്ത്യന് എക്സ്പ്രസ് ആണ് വാര്ത്ത റിപ്പോര്ട്ട് ചെയ്തത്. ഇന്ത്യക്ക് ലോകകപ്പ് നേടിക്കൊടുത്ത കേര്സ്റ്റണ് ദക്ഷിണാഫ്രിക്കയെയും പരിശീലിപ്പിച്ചിട്ടുണ്ട്. The post ഇന്നത്തെ പത്ത് first appeared on MalayalamExpressOnline.